Príloha č. 2
Relevantné ustanovenia Trestného zákona a Trestného poriadku

I.	Trestný zákon
Násilie proti skupine obyvateľov a proti jednotlivcovi 
§ 196

(1) Kto sa skupine obyvateľov vyhráža usmrtením, ublížením na zdraví alebo spôsobením škody veľkého rozsahu, potresce sa odňatím slobody až na jeden rok.
(2) Kto použije násilie proti skupine obyvateľov alebo jednotlivcovi alebo sa im vyhráža usmrtením, ublížením na zdraví alebo spôsobením škody veľkého rozsahu pre politické presvedčenie, národnosť, rasu, príslušnosť k etnickej skupine, vyznanie alebo preto, že sú bez vyznania, potresce sa odňatím slobody až na dva roky.
(3) Rovnako ako v odseku 2 sa potresce, kto sa spolčí alebo zhromaždí na spáchanie takého činu.
§ 198
Hanobenie národa, rasy a presvedčenia 

(1) Kto verejne hanobí
a) niektorý národ, jeho jazyk, niektorú rasu alebo etnickú skupinu, alebo
b) skupinu obyvateľov republiky pre vyznanie alebo preto, že sú bez vyznania,
potresce sa odňatím slobody až na jeden rok alebo peňažným trestom.
(2) Odňatím slobody až na tri roky sa páchateľ potresce, ak spácha čin uvedený v odseku 1 najmenej s dvoma osobami.
§ 198a
Podnecovanie k národnostnej, rasovej a etnickej nenávisti 

(1) Kto verejne podnecuje k nenávisti k niektorému národu alebo rase alebo etnickej skupine alebo k obmedzovaniu práv a slobôd ich príslušníkov, potresce sa odňatím slobody až na jeden rok alebo peňažným trestom.
(2) Rovnako sa potresce, kto sa spolčí alebo zhromaždí na spáchanie činu uvedeného v odseku 1.

§ 219
Vražda 

(1) Kto iného úmyselne usmrtí, potresce sa odňatím slobody na desať až pätnásť rokov.
(2) Výnimočným trestom sa páchateľ potresce, ak spácha čin uvedený v odseku 1
a) na dvoch alebo viacerých osobách,
b) obzvlášť surovým alebo trýznivým spôsobom,
c) opätovne,
d) na osobe mladšej ako pätnásť rokov,
e) na tehotnej žene,
f) na inom pre rasu, príslušnosť k etnickej skupine, národnosť, politické presvedčenie, vyznanie alebo preto, že je bez vyznania,
g) na verejnom činiteľovi pri výkone alebo pre výkon jeho právomoci,
h) na svedkovi, znalcovi alebo tlmočníkovi pre výkon ich povinností,
i) ako člen organizovanej skupiny,
j) v úmysle získať majetkový prospech alebo v úmysle zakryť alebo uľahčiť iný trestný čin alebo z inej obzvlášť zavrhnutiahodnej pohnútky.

Ublíženie na zdraví 
§ 221

(1) Kto inému úmyselne ublíži na zdraví, potresce sa odňatím slobody až na dva roky alebo peňažným trestom.
(2) Odňatím slobody na šesť mesiacov až tri roky alebo peňažným trestom sa páchateľ potresce,
a) ak spácha čin uvedený v odseku 1 na svedkovi, znalcovi alebo tlmočníkovi pre výkon ich povinnosti, alebo
b) ak spácha taký čin na inom pre politické presvedčenie, národnosť, rasu, príslušnosť k etnickej skupine, vyznanie alebo preto, že je bez vyznania.
(3) Odňatím slobody na jeden rok až päť rokov sa páchateľ potresce, ak spôsobí činom uvedeným v odseku 1 ťažkú ujmu na zdraví.
(4) Odňatím slobody na tri roky až osem rokov sa páchateľ potresce, ak spôsobí činom uvedeným v odseku 1 smrť.
§ 222

(1) Kto inému úmyselne spôsobí ťažkú ujmu na zdraví, potresce sa odňatím slobody na dva roky až osem rokov.
(2) Odňatím slobody na tri roky až desať rokov sa páchateľ potresce,
a) ak spácha čin uvedený v odseku 1 na svedkovi, znalcovi alebo tlmočníkovi pre výkon ich povinnosti, alebo
b) ak spácha taký čin na inom pre politické presvedčenie, národnosť, rasu, príslušnosť k etnickej skupine, vyznanie alebo preto, že je bez vyznania.
(3) Odňatím slobody na päť až dvanásť rokov sa páchateľ potresce, ak spôsobí činom uvedeným v odseku 1 alebo 2 smrť.

§ 259
Genocídium 

(1) Kto v úmysle úplne alebo čiastočne zničiť niektorú národnú, etnickú, rasovú alebo náboženskú skupinu
a) uvedie príslušníkov takej skupiny do takých životných podmienok, ktoré majú privodiť ich úplné alebo čiastočné fyzické zničenie,
b) vykoná opatrenie smerujúce k tomu, aby sa v takej skupine bránilo rodeniu detí,
c) násilne prevádza deti z jednej takej skupiny do druhej, alebo
d) spôsobí príslušníkovi takej skupiny ťažkú ujmu na zdraví alebo smrť,
potresce sa odňatím slobody na dvanásť až pätnásť rokov alebo výnimočným trestom.
(2) Rovnako sa potresce, kto sa na čine uvedenom v odseku 1 zúčastní.

Podpora a propagácia hnutí smerujúcich k potlačeniu práv a slobôd občanov 
§ 260

(1) Kto podporuje alebo propaguje hnutie, ktoré preukázateľne smeruje k potlačeniu práv a slobôd občanov alebo hlása národnostnú, rasovú, triednu alebo náboženskú zášť, potresce sa odňatím slobody na jeden rok až päť rokov.
(2) Odňatím slobody na tri roky až osem rokov sa páchateľ potresce,
a) ak spácha čin uvedený v odseku 1 tlačou, filmom, rozhlasom, televíziou alebo iným podobne účinným spôsobom,
b) ak spácha taký čin ako člen organizovanej skupiny, alebo
c) ak spácha taký čin za brannej pohotovosti štátu.
§ 261

Kto verejne prejavuje sympatie k fašizmu alebo k inému podobnému hnutiu uvedenému v § 260 alebo verejne popiera, spochybňuje, schvaľuje alebo sa snaží ospravedlniť zločiny fašizmu alebo iného podobného hnutia uvedeného v § 260, potresce sa odňatím slobody na šesť mesiacov až tri roky.

§ 263a
Perzekúcia obyvateľstva 

(1) Kto za vojny uplatňuje apartheid alebo pácha iné neľudské činy vyplývajúce z rasovej diskriminácie alebo terorizuje bezbranné civilné obyvateľstvo násilím alebo hrozbou jeho použitia, potresce sa odňatím slobody na tri roky až desať rokov.
(2) Rovnako sa potresce, kto za vojny
a) zničí alebo vážne naruší zdroj základných životných potrieb civilného obyvateľstva v obsadenom území alebo dotykovej zóne alebo svojvoľne neposkytne obyvateľstvu pomoc nevyhnutnú na prežitie,
b) bezdôvodne odďaľuje návrat civilného obyvateľstva alebo vojnových zajatcov,
c) bezdôvodne presídľuje civilné obyvateľstvo obsadeného územia,
d) osídľuje obsadené územie obyvateľstvom vlastnej krajiny, alebo
e) svojvoľne znemožní civilnému obyvateľstvu alebo vojnovým zajatcom, aby sa o ich previnení rozhodovalo v nestrannom súdnom konaní.
(3) Odňatím slobody na osem až pätnásť rokov alebo výnimočným trestom sa páchateľ potresce, ak spôsobí činom uvedeným v odseku 1 alebo 2 ťažkú ujmu na zdraví alebo smrť alebo iný obzvlášť závažný následok.

II.	Trestný poriadok

 (11) Konanie pred súdmi je ústne; dôkaz výpoveďami svedkov, znalcov a obvineného sa vykonáva spravidla tak, že súd uvedené osoby sám vyslúcha.
(13) Ten, proti komu sa trestné konanie vedie, musí byť v každom období konania poučený o právach umožňujúcich mu plné uplatnenie obhajoby a o tom, že si tiež môže zvoliť obhajcu; všetky orgány činné v trestnom konaní sú povinné umožniť mu uplatnenie jeho práv.

(14) Každý je oprávnený používať pred orgánmi činnými v trestnom konaní svoj materinský jazyk.

Tlmočník 
§ 28

(1) Ak treba pretlmočiť obsah výpovede alebo písomnosti alebo ak obvinený vyhlási, že neovláda jazyk, v ktorom sa konanie vedie, priberie sa tlmočník; tlmočník môže byť súčasne zapisovateľom.
(2) Ak si obvinený podľa § 2 ods. 14 zvolí jazyk, na ktorý nie je v zozname tlmočníkov zapísaný žiadny tlmočník, alebo vec neznesie odklad a zapísaní tlmočníci sú nedosiahnuteľní, ustanoví orgán činný v trestnom konaní tlmočníka na úradný jazyk štátu, ktorého je obvinený štátnym občanom; ak ide o osobu bez štátneho občianstva, štátu, na ktorého území obvinený býva.

§ 151
Trovy trestného konania, ktoré znáša štát 

(1) Trovy nevyhnutné na vykonanie trestného konania, včítane vykonávacieho konania, znáša štát; neznáša však vlastné trovy obvineného, zúčastnenej osoby a poškodeného ani výdavky spôsobené zvolením obhajcu a splnomocnenca. Štát však znáša trovy na nutnú obhajobu, ktoré obvinenému vznikli v dôsledku podania sťažnosti pre porušenie zákona.

Výber z judikatúry k rasovo motivovanej trestnej činnosti

Nižšie uvádzaná judikatúra bola vybratá a spracovaná Generálnou prokuratúrou SR pre potreby vypracovania Štvrtej a piatej periodickej správy k Dohovoru OSN o odstránení všetkých foriem rasovej diskriminácie (jún 2003).

a)	Najzávažnejším prípadom rasovo motivovaného trestného činu bol útok na rómsku rodinu v Žiline. Štyria sympatizanti hnutia skinheads sa v noci vlámali do rodinného domu a palicami udierali spiace dievčatá, ktorým spôsobili ublíženia na zdraví. Potom jeden z nich udrel matku detí do hlavy tak, že jej spôsobil smrť. Všetci štyria páchatelia boli už právoplatne odsúdení v zmysle platného trestného zákona v súlade s článkom 4 a 6 Dohovoru na nepodmienečné tresty odňatia slobody vo výmere sedem, päť, štyri a tri roky.

b)	Po rozsiahlom preverovaní sa začalo trestné stíhanie a vznieslo obvinenie pre trestný čin podľa § 260 ods. 1 a 2 písm. a/ Trestného zákona v súlade s článkom 4. písmena a) a b) Dohovoru proti dvom vyhotovovateľom a rozširovateľom tlačovín pod názvom Edelweis a Biely boj, obsahujúcim články a kresby, ktoré propagovali hnutie smerujúce k potlačeniu práv a slobôd občanov a hlásali národnostnú, rasovú a náboženskú nenávisť. Na oboch obvinených podal prokurátor obžalobu. Súd ešte s konečnou platnosťou nerozhodol.

c)	Ďalším mimoriadne závažným trestným činom podľa § 260 ods. 1 a. 2 písm. a/ Trestného zákona v súlade s článkom 4. písmena a) Dohovoru spáchaným v roku 2000 bola príprava, vydanie a distribúcia do predaja knihy Adolfa Hitlera Mein Kampf. Pre tento trestný čin boli ako spolupáchatelia stíhané dve osoby. Vzhľadom na skutočnosť, že obaja obvinení mali české štátne občianstvo a žijú v Česku, bolo ich trestné stíhanie po vykonaní celého vyšetrovania podľa príslušných ustanovení zákona odovzdané do Českej republiky.

d)	Po zásahu polície na zhromaždení prívržencov hnutia skinheads, ktoré sa pod rúškom tanečnej zábavy uskutočnilo v septembri 2001 v obci Papradno, je osem mladíkov trestne stíhaných v súlade s článkom 4 písmena a) a b) Dohovoru preto, že svojim odevom, ozdobeným rôznymi symbolmi ako napr. modifikáciou hákového kríža a inými, verejne prejavovali svoje sympatie k fašizmu.

e)	Po ďalšom zásahu polície vo Svrčinovci, kde sa konalo stretnutie, na ktorom bola hraná prostredníctvom počítača hudba propagujúca hnutie Skinheads a "Tretiu ríšu" bolo začaté trestné stíhanie a vznesené obvinenie proti 12 páchateľom pre trestné činy podpory a propagácie hnutí smerujúcich k potlačeniu práv a slobôd občanov podľa § 260 ods. l a 2 písm. a/ alebo podľa § 261 Trestného zákona v súlade s článkom 4 Dohovoru. Jeden z obvinených je vo väzbe.

f)	Ďalej sa vedú viaceré trestné stíhania pre rovnaké trestné činy pre propagovanie neonacistických, rasistických myšlienok, vydávaním a distribúciou piesní takéhoto obsahu. Išlo o hudobnú skupinu Doctor Martens Skinheads a Justícia. 

Štatistické údaje k rasovo motivovanej trestnej činnosti

Počet skutkov, v ktorých sa zistil rasovo motivovaný trestný čin v rokoch 1997 - 2002:

Rok | 1997 | 1998 | 1999 | 2000 | 2001 | 2002
Počet zistených trestných činov | 8 | 15 | 11 | 25 | 37 | 109

Počet osôb, proti ktorým bolo vznesené obvinenie pre rasovo motivovaný trestný čin spáchaný v rokoch 2000 – 2002:

Rok 2000 | 42 obvinených osôb
Rok 2001 | 40 obvinených osôb
Rok 2002 | 73 obvinených osôb

Počet osôb odsúdených za rasovo motivované trestné činy v rokoch 2000 – 2002:

Trestný čin | § TZ | Počet právoplatne odsúdených osôb
| | 2000 | 2001 | 2002
Násilie proti skupine obyvateľov a proti jednotlivcovi | § 196 | 7 | 4 | 13
Hanobenie národa, rasy alebo presvedčenia | § 198 | 0 | 1 | 3

Podnecovanie k národnostnej, rasovej 
a etnickej nenávisti

§ 198a

1

0

3

Vražda – rasový motív | § 219 ods. 2 písm. f | 0 | 0 | 0
Ublíženie na zdraví (ujma) – rasový motív | § 221 ods. 2 písm. b | 0 | 2 | 2

Ublíženie na zdraví (ťažká ujma)
– rasový motív

§ 222 ods. 2 písm. b

2

4

0

Genocídium | § 259 | 0 | 0 | 0
Zločin proti ľudskosti | § 259b | - | - | 0
Podpora a propagácia hnutí smerujúcich k potlačeniu práv a slobôd občanov | § 260 | 0 | 1 | 1

-II- : 
verejné prejavovanie sympatií k fašizmu

§ 261

4

3

10

Perzekúcia obyvateľstva | § 263a | 0 | 0 | 0
Spolu | - | 16 | 15 | 36